Diari Oficial de la Generalitat Valenciana


Sumari del DOGV 8301, del 23-05-2018 (2018/4977)

RESOLUCIÓ de 15 de maig de 2018, del director general de Sector Públic, Model Econòmic, i Patrimoni, per la qual es disposa la publicació de l'Acord de la Comissió de Diàleg Social del Sector Públic Instrumental de la Generalitat relatiu a criteris per a la reducció de temporalitat del sector públic instrumental de la Generalitat i l'oferta d'ocupació pública per al període 2017-2019.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8301

Data del DOGV
:   23-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4977


Data del document
:   15-05-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic
    * concurs administratiu

RESOLUCIÓ de 15 de maig de 2018, del director general de Sector Públic, Model Econòmic, i Patrimoni, per la qual es disposa la publicació de l'Acord de la Comissió de Diàleg Social del Sector Públic Instrumental de la Generalitat relatiu a criteris per a la reducció de temporalitat del sector públic instrumental de la Generalitat i l'oferta d'ocupació pública per al període 2017-2019. [2018/4977]  
  
En el marc de l'Acord de legislatura de la mesa general de negociació del personal funcionari, estatutari i laboral de la Generalitat (MGN), de 9 de juny de 2016, i de conformitat amb allò que s'ha previst en l'apartat 6, punt tercer, la Generalitat i les organitzacions sindicals van subscriure, amb data 21 de juliol de 2016, l'Acord de creació de la Comissió de Diàleg Social del Sector Públic Instrumental de la Generalitat.  
En data d'11 de desembre de 2017 en el si de l'esmentada Comissió, se subscriu l'Acord de la Comissió de Diàleg Social del Sector Públic Instrumental de la Generalitat relatiu a criteris per a la reducció de temporalitat del sector públic instrumental de la Generalitat i l'oferta d'ocupació pública per al període 2017-2019 el text del qual, que figura com a annex a aquesta resolució, es publica per a coneixement general i als efectes oportuns.  
  
València, 15 de maig de 2018.- El director general del Sector Públic, Model Econòmic i Patrimoni: Juan Ángel Poyatos León.  
  
  
ANNEX  
Acord de la Comissió de Diàleg Social del Sector Públic Instrumental de la Generalitat relatiu a criteris per a la reducció de temporalitat del sector públic instrumental de la Generalitat   
i l'oferta d'ocupació pública per al període 2017-2019  
  
D'acord amb la Resolució de 17 de febrer de 2017, de la directora general del Sector Públic, Model Econòmic i Patrimoni, per la qual es disposa la publicació de l'Acord de creació de la Comissió de Diàleg Social del Sector Públic Instrumental de la Generalitat correspon a aqueixa Comissió, entre altres funcions, la d?«estudi, debat i elaboració de criteris i recomanacions, si és el cas, sobre les qüestions de caràcter col·lectiu que puguen sorgir en els ens del sector públic instrumental en el seu conjunt, sense perjudici de la posterior negociació i aprovació en els seus àmbits respectius.»  
Per això, en l'exercici de les referides funcions, aquesta Comissió estableix els criteris següents,  
L'article 69 de la Llei 7/2007, de 12 d'abril, de l'Estatut bàsic de l'empleat públic estableix els objectius i instruments de la planificació en matèria de recursos humans en els termes següents: «La planificació dels recursos humans en les administracions públiques tindrà com a objectiu contribuir a la consecució de l'eficàcia en la prestació dels serveis i de l'eficiència en la utilització dels recursos econòmics disponibles per mitjà de la dimensió adequada dels seus efectius, la seua millor distribució, formació, promoció professional i mobilitat?».  
  
Posteriorment, el Govern d'Espanya i el Consell de la Generalitat Valenciana van introduir mesures d'ajust i de retalls de despesa que han afectat de forma molt important la possibilitat de planificar adequadament les polítiques de personal.  
Un dels elements fonamentals utilitzats pel Govern de la nació per a aplicar les polítiques de retalls ha sigut l'aplicació de la taxa de reposició d'efectius en matèria de personal que ha afectat la prestació dels serveis públics de forma indiscriminada i ha generat vacants en funció de les baixes produïdes independentment del servei afectat.  
  
Dues són les conseqüències bàsiques derivades de l'aplicació de la taxa de reposició en la gestió dels recursos humans en el conjunt de l'Administració pública i el seu sector públic instrumental:  
1. La generació de vacants independentment del servei afectat.  
2. La generació d'una elevada taxa de temporalitat per a mantindre sota mínims el personal necessari per a una prestació mínima dels serveis públics.  
La utilització de la taxa de reposició d'efectius com a element clau en la gestió dels recursos humans ha convertit l'organització de les administracions públiques en una realitat caòtica on el principal element de planificació dels recursos ha quedat a mercé de les possibilitats de reposició d'efectius o a recórrer a elements de contractació temporal.  
  
Per a combatre l'elevada taxa de temporalitat ocasionada per l'aplicació de la taxa de reposició, la Llei 3/2017, de 27 de juny, de pressupostos generals de l'Estat per al 2017 (amb caràcter de legislació bàsica), ha introduït mesures per a l'estabilització de l'ocupació temporal per mitjà de la recuperació de les taxes de reposició fins al 100 % en determinats supòsits, i per mitjà de la possibilitat de dur a terme ofertes d'ocupació pública més generoses en determinats supòsits per a reduir l'índex de temporalitat amb un abast temporal 2017 a 2019. L'objectiu fixat per a final de 2019 és obtindre una taxa de temporalitat en el sector públic instrumental per davall del 8 %.  
A aquest efecte estableix una taxa de reposició d'efectius fins a un màxim del 100 % en els sectors considerats prioritaris i arreplegats en l'article 19.2, i un mínim del 50 % per a la resta.  
Cal destacar així mateix l'article 19.1.6 que estableix la possibilitat de disposar d'una taxa addicional, en aquells sectors que s'hi indiquen, per a l'estabilització de l'ocupació temporal que inclourà fins al 90 % de les places que, tenint caràcter estructural i estant dotades pressupostàriament, hagen estat ocupades de forma temporal i ininterrompudament almenys en els tres anys anteriors a 31 de desembre de 2016. Així mateix s'oferiran les places arreplegades en l'últim paràgraf de l'esmentat article 19.U.6, que disposa (sense fer referència a cap sector en especial): «- les administracions públiques podran disposar en els exercicis 2017 a 2019 d'una taxa addicional per a l'estabilització de l'ocupació temporal d'aquelles places que, en els termes que preveu la disposició transitòria quarta del text refós de l'EBEP, estiguen dotades pressupostàriament, des d'una data anterior a l'1 de gener de 2005, i hagen estat ocupades ininterrompudament de forma temporal.»  
  
D'altra banda, per al cas específic de les societats mercantils i entitats públiques empresarials la disposició addicional 15a.U.5 preveu processos de consolidació d'ocupació temporal amb el límit del 15 % de la seua taxa de reposició, sense que s'haja previst possibilitat de consolidació d'ocupació temporal per a les fundacions i consorcis en les disposicions addicionals 16a i 17a, respectivament.  
Aquestes previsions legislatives s'apliquen en l'àmbit del sector públic instrumental de la Generalitat per ser de caràcter bàsic, legislació que ha sigut incorporada al corpus legislatiu de la Generalitat a través del Decret llei 2/2017, de 14 de juliol, del Consell pel qual es modifica la Llei 14/2016, de 30 de desembre, de pressupostos de la Generalitat per a 2017.  
No obstant això, la Llei 3/2017, de 27 de juny, de pressupostos generals de l'Estat per al 2017 estableix una barrera limitadora per a la recuperació de l'ocupació pública, ja que només estableix la possibilitat de dur a terme processos de consolidació de l'ocupació temporal i la cobertura com a màxim d'una taxa de reposició del 100 %, en funció de determinats supòsits, la qual cosa origina una major pèrdua d'ocupació pública.  
En aquest sentit la llei esmentada estableix que «de la resolució d'aquests processos no podrà derivar-se, en cap cas, increment de despesa ni d'efectius, i necessàriament hauran d'oferir-se en aquests processos places de naturalesa estructural que es troben ocupades per personal amb vinculació temporal.»  
Si a això afegim que l'aplicació de la taxa de reposició comporta que els processos selectius per a cobrir les baixes només es poden efectuar a partir de la determinació d'aquesta en l'exercici següent, ens trobem amb un escenari que fa inviable la reducció de la taxa de temporalitat fins al 8 %, i que a més generarà un nombre més gran de vacants.  
  
Per tot allò que s'ha exposat, aquesta Comissió acorda:  
  
Primer  
Reiterar el nostre suport al Consell sobre la sol·licitud d'eliminació de la taxa de reposició de la Llei de pressupostos de l'Estat.  
Segon  
Instar les entitats que conformen el sector públic instrumental de la Generalitat, a reduir la seua taxa de cobertura temporal de llocs de treball en el màxim possible al final del període 2017-2019 en els termes previstos per la llei 3/2017 i el Decret llei 2/2017 esmentats.  
  
  
Tercer  
Requerir les entitats que conformen el sector públic instrumental de la Generalitat, i que encara no hagen sol·licitat l'autorització per a dur a terme l'oferta d'ocupació pública de 2017 a la Direcció General de Pressupostos, que la realitzen abans del dia 20 de desembre de 2017, i que una vegada aprovada aquesta, d'acord amb el que estableix l'article 70.2 de l'EBEP, es publique en el DOGV abans de la finalització del present exercici 2017.  
  
Quart  
Sol·licitar a les entitats que conformen el sector públic instrumental de la Generalitat la convocatòria de l'oferta d'ocupació pública durant el primer quadrimestre de 2018, amb els límits i procediments establits per la legislació pressupostària vigent. Les referides convocatòries incorporaran les places que corresponga d'acord amb les taxes d'estabilització d'ocupació temporal aplicables per a reduir la taxa de temporalitat el màxim possible, a l'efecte que les diferents entitats remeten tota la informació que siga necessària dins dels dos primers mesos de l'exercici 2018 per a la seua comprovació i anàlisi.  
Així mateix, les convocatòries d'ofertes d'ocupació pública hauran d'incloure, de conformitat amb el que disposa la Llei de pressupostos, les places dedicades a promoció interna i les places ocupades per personal declarat indefinit no fix per mitjà de sentència judicial.  
  
Cinqué  
Les convocatòries d'oferta d'ocupació pública, així com d'estabilització d'ocupació temporal s'efectuaran per concurs oposició en compliment dels principis constitucionals d'igualtat, mèrit, capacitat i publicitat. La convocatòria d'aquestes places haurà de realitzar-se en el termini improrrogable de tres anys, comptats des de la data de publicació de l'oferta d'ocupació pública.  
  
Sisé  
En l'àmbit del sector públic instrumental de la Generalitat, la Conselleria d'Hisenda i Model Econòmic, podrà proposar, als efectes de l'oferta d'ocupació pública, l'acumulació de les places resultants de l'aplicació de la taxa de reposició d'unes entitats a altres, en aquells llocs de treball la cobertura dels quals es considere prioritària, o que afecten el funcionament dels serveis públics essencials.  
  
  
Seté  
Instar les entitats que conformen el sector públic instrumental de la Generalitat a sol·licitar l'autorització de les ofertes d'ocupació pública amb una periodicitat anual, dins del primer quadrimestre de l'any.